
[bookmark: TextBodyBegin]Az Európai Parlament,
–	tekintettel a varsói Varsó-Praga regionális ügyészség által a Grzegorz Braun ellen indított büntetőeljárással kapcsolatban benyújtott és Lengyelország főügyészének 2025. július 16-levelében továbbított, a Parlamentben 2025. szeptember 8-án bejelentett, a Grzegorz Braun mentelmi jogának felfüggesztésére irányuló kérelmére,
–	tekintettel arra, hogy Grzegorz Braun az eljárási szabályzat 9. cikkének (6) bekezdésével összhangban lemondott a meghallgatáshoz való jogáról,
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre[footnoteRef:1], [1:  	A Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C-163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Európai Parlament, T-346/11 és T-347/11, ECLI:EU:T:2013:23; a Bíróság 2019. december 19-i ítélete, Junqueras Vies, C-502/19, ECLI:EU:C:2019:1115.] 

–	tekintettel a Lengyel Köztársaság alkotmánya 105. cikkének (2) és (5) bekezdésére,
–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A10-0075/2026),
A.	mivel 2025. július 16-án kelt levelében Lengyelország főügyésze továbbította a varsói Varsó-Praga regionális ügyészség Grzegorz Braun Lengyelországban megválasztott európai parlamenti képviselő mentelmi jogának felfüggesztésére irányuló kérelmét, több, 2025-ben elkövetett állítólagos bűncselekménnyel összefüggésben;
B.	mivel a kérelem szerint 2025. április 30-án Biała Podlaska főterén (Plac Wolności) Grzegorz Braun egy másik személlyel együtt állítólag ellopta az ukrán zászlót, amelyet a nyilvánosan kitűztek a Városháza épületének erkélyére, ezzel kárt okozva Biała Podlaska város önkormányzatának; mivel az állítólagos cselekmény a lengyel büntető törvénykönyv 278. cikkének (3a) bekezdése szerinti bűncselekménynek minősül;
C.	mivel a kérelem szerint 2025. május 6-án Katowicében Grzegorz Braun egy másik személlyel együtt állítólag ellopta az Európai Unió zászlaját, amelyet az Ipari Minisztérium (Ministerstwo Przemysłu) előcsarnokában tűztek ki, ezzel kárt okozva az Ipari Minisztériumnak; mivel az állítólagos cselekmény a lengyel büntető törvénykönyv 278. cikkének (3a) bekezdése szerinti bűncselekménynek minősül;
D.	mivel a kérelem szerint 2025. június 11-én Grzegorz Braun Varsóban, a Lengyel Köztársaság Szejmjének előcsarnokában állítólag más tulajdonában lévő tárgyakat – 10 színes táblát – semmisített meg, amelyek egy LMBTQ+-személyeknek szentelt kiállítás részét képezték, ezzel kárt okozva a Baloldali Koalíció Parlamenti Klubjának (Koalicyjny Klub Parlamentarny Lewicy); mivel az állítólagos cselekmény a lengyel büntető törvénykönyv 288. cikkének (1) bekezdése szerinti bűncselekménynek minősül;
E.	mivel a kérelem szerint Grzegorz Braun 2025. április 28-án Varsóban, az Ulica Wał Miedzeszyński 646. szám alatt a Lengyel Köztársaság elnöki hivatalára pályázó jelöltek televízióban és az interneten élőben közvetített vitája során a tömegtájékoztatáson keresztül állítólag olyan magatartást és tulajdonságokat tulajdonított a Lengyel Zsidók Történeti Múzeumának (POLIN) és egy társadalmi kampány lebonyolításában részt vevő más szervezeteknek, amelyek hitelteleníthetik azokat a közvélemény szemében, vagy az adott tevékenységtípushoz szükséges bizalom elvesztéséhez vezethetnek, amikor kijelentette, hogy a zsidó nárcisz a szégyen és az alávetettség jele, mivel az állítólagos cselekmény a lengyel büntető törvénykönyv 212. cikkének (2) bekezdése szerinti bűncselekménynek minősül;
F.	mivel Grzegorz Braunt a 2024. júniusi európai választásokon az Európai Parlament képviselőjévé választották, és ezért az állítólagos bűncselekmények idején az Európai Parlament képviselője volt;
G.	mivel az állítólagos bűncselekmények nem minősülnek a Grzegorz Braun által az Európai Unió kiváltságairól és mentességeiről szóló 7. jegyzőkönyv 8. cikke értelmében vett feladatai ellátása során kifejtett véleménynek vagy leadott szavazatnak, és a Grzegorz Braun mentelmi jogának felfüggesztésére irányuló kérelem nem kapcsolódik ilyen véleményhez vagy szavazathoz;
H.	mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja szerint az Európai Parlament ülésszakainak ideje alatt az Európai Parlament tagjai saját államuk területén a tagállamuk parlamentjének tagjaira vonatkozó mentességet élvezik;
I.	mivel a Lengyel Köztársaság alkotmánya 105. cikkének (2) és (5) bekezdése szerint a választások eredményének bejelentése napjától a mandátuma lejártának napjáig a képviselőt nem lehet büntetőjogi felelősségre vonni a Szejm beleegyezése nélkül, és a Szejm beleegyezése nélkül nem állíthatják elő és nem vehetik őrizetbe, kivéve, ha bűncselekmény elkövetése közben érték tetten, és amennyiben az eljárás megfelelő menetének biztosítása érdekében szükséges az őrizetbe vétele;
J.	mivel az Európai Unió kiváltságairól és mentességeiről szóló 7. jegyzőkönyvben meghatározott mentelmi jog célja a Parlament és képviselői megóvása a parlamenti megbízatás teljesítése során végzett és e megbízatástól elválaszthatatlan tevékenységekkel összefüggésben velük szemben kezdeményezett bírósági eljárásoktól
K.	mivel az Európai Parlament eljárási szabályzata 5. cikkének (2) bekezdésével összhangban a parlamenti mentelmi jog nem a képviselők személyes kiváltsága, hanem a teljes Parlament és az egyes képviselők függetlenségének biztosítéka;
[bookmark: _Hlk223449412]L.	mivel a Parlament ebben az ügyben nem talált bizonyítékot a fumus persecutionis fennállására, azaz olyan ténybeli elemekre, amelyek arra utalnának, hogy a szóban forgó bírósági eljárást azzal a szándékkal indították, hogy aláássák Grzegorz Braunnak az Európai Parlament képviselőjeként folytatott politikai tevékenységét;
M.	mivel egyrészről a Parlament nem töltheti be bíróság szerepét, másrészről pedig a mentelmi jog felfüggesztésére irányuló eljárásban az érintett képviselő nem tekinthető vádlottnak[footnoteRef:2]; [2:  	A Törvényszék 2019. április 30-i ítélete, Briois kontra Európai Parlament, T-214/18, ECLI:EU:T:2019:266.] 

1.	úgy határoz, hogy felfüggeszti Grzegorz Braun mentelmi jogát;
2.	utasítja elnökét, hogy haladéktalanul továbbítsa ezt a határozatot és az illetékes bizottság jelentését a Lengyel Köztársaság illetékes hatóságának és Grzegorz Braunnak.

